LAUSUNTO 1/3

Liikenne ja viestintäministeriö  21.3.2017

kirjaamo@lvm.fi

Viite: Lausuntopyyntönne luonnoksesta hallituksen esitykseksi yksityistielaiksi ja eräiksi siihen liittyviksi laeiksi (LVM082:00/2015 LVM/2302/03/2015)

**LAUSUNTO LUONNOKSESTA YKSITYISTIELAIKSI JA ERÄIKSI SIIHEN LIITTYVIKSI LAEIKSI**

Koskien luonnosta hallituksen esitykseksi yksityistielaiksi ja eräiksi siihen liittyviksi laeiksi, Mettisen tiekunta lausuu seuraavaa:

**Yleistä lakiuudistuksesta**

Lain kokonaisuudistus on tarpeen, koska vanha yksityistielaki on 1960-luvulta, eikä enää korjattunakaan vastaa tämän päivän ja etenkään tulevaisuuden tienkäyttötarpeita. Elinkeinoelämän, erityisesti bio- ja maatalouden, kuljetusten toimivuus on turvattava pitämällä huolta siitä, että yksityistiet ovat tulevaisuudessa niiden käyttötarkoituksen edellyttämässä kunnossa. Tämän toteutuminen edellyttää nykyistä vakaampaa yksityisteiden rahoituspohjaa ja tätä tavoitetta kyseinen lakiuudistus tukee. Samalla lakiuudistus selkiyttää monin tavoin yksityisteihin liittyviä käytäntöjä ja hallintoa. Yksityisteiden järjestäytymistä on tuettava huolehtien samalla riittävästä yhteiskunnan rahallisesta panoksesta etenkin yksityisteiden kunnon parannukseen. Etenkin rummut, sillat ja muut yksityisteiden raskaat korjausvelkakohteet edellyttävät korkeaa valtion tukiosuutta.

**Alempiasteinen tieverkko ja raskaat kuljetukset**

Alempiasteinen tieverkko on heikossa kunnossa, kuten lain perusteluissa on todettu. Samaan aikaan metsäteollisuuden investoinnit ja puunkäyttö ovat kasvussa. Sivuteillä metsäliikenne edustaa raskainta liikennelajia ja tiekunnissa syntyy helposti ristiriitoja, kun eri tienkäyttäjien tarpeet ovat erilaisia. Läpiajoteitä raskas liikenne rasittaa keskimääräistä enemmän ja tämä on huomioitava jaettaessa avustusmäärärahoja yksityisille teille.

**Maakuntien avustukset yksityisteille**

Eduskunnan päättäessä valtion yksityisteiden tukirahoista ja niiden jakamisesta maakunnille, on varmistettava se, että kyseiset tukirahat todella ohjautuvat tiekunnille saakka.

Myös tukirahan jako tiekunnille vaatii asiantuntijuutta, joten pelkästään maakunnan luottamushenkilöiden vastuulle sitä ei voida antaa. Myös tukirahojen jakokriteerien on oltava selkeät ja niihin liittyvä hallinto joustavaa. Elinkeinoelämän tarpeet on asetettava tiekunnan tukirahoituksessa etusijalle.

**Kuntaraha edelleen epävarmaa**

Kunnilla säilyy edelleen laaja vapaaehtoinen päätösoikeus yksityisteiden avustuskäytännöissä. Toisaalta kunnat voivat muuttaa käytäntöjään nopeastikin ja kuntatalouden haasteet lisäävät epävarmuutta yksityisteiden avustamisessa. Tiekuntien kannalta olisi suotavaa, että jokin taho esim. Kuntaliitto, ohjaisi kuntien yksityistiekäytäntöjä yhtenäisempään suuntaan. Valmistelussa oleva maakuntauudistus tuo toistaiseksi epävarmuustekijöitä kuntien ja maakuntien väliseen työn- ja rahanjakoon yksityisteiden suhteen.

LAUSUNTO 2/3

21.3.2017

**Yksityistiet ja erilaiset infrarakenteet**

Lakiesityksessä siirretään maanomistajalta päätösvaltaa infrarakenteiden sijoittamisesta suoraan tiekunnalle. Tämä tuottaa elinkeinoelämälle positiivisia taloudellisia vaikutuksia, kun sijoitetaan sähkö- ja viestintäjohtoja ja muita rakenteita tien reuna-alueille. Näitä sijoitettaessa on kuitenkin huomioitava metsätalouden tarpeet, mm. riittävät ilmajohdoista vapaat puiden varastoalueet. Maanalaiset rakenteet on sijoitettava riittävän syvälle siten, etteivät ne vaurioidu maa- ja metsätalouden toimissa. Mikäli nämä rakenteet aiheuttavat maanomistajalle tai tiekunnalle haittaa, on ne luonnollisesti korvattava.

**Muutamia pykäläkohtaisia huomioita luonnoksesta**

22§ 23§ Väliaikainen käyttöoikeus

Nämä kohdat selkiyttävät ja laventavat ei-tieosakkaiden käyttöoikeutta, mutta myös tuovat heille kustannusvastuun tien ylläpitokuluihin.

31§ Käyttömaksujen laajennus ja täsmennys, tiemaksut myös julkisille toimijoille

Tämä lain kohta on tarpeen, koska julkisen toimijan päätöksillä syntyy yhä enemmän esim. luonnonsuojelukohteita, jotka lisäävät yksityistien liikennettä.

33§ Maksujen ulosottokelpoisuus

Tiemaksujen ulosottokelpoisuus varmistaa tiekunnan suunnitelmallisen taloudenhoidon. Ilman lakiluonnosesityksen mahdollistamaa tiemaksujen ulosottokelpoisuuta monet tiekunnat joutuisivat kassakriisiin, mikä näkyisi tien kunnossapidon romahtamisena.

Tiekunnilla on myös investointitarpeita, jotka rahoitetaan lainarahalla. Näissä tilanteissa lainan lyhennysten ulosottokelpoisuus korostuu ja tässä yhteydessä on tarpeen selkiyttää osakkaiden kiinteän omaisuuden asema lainatilanteissa.

46§ Liittymän hoitovelvoite

Liittymän haltijan vastuuttaminen liittymän rakentamiseen ja sen kunnossapitoon on tarpeellinen täsmennys, koska liittymistä syntyy nykyisin paljon erimielisyyttä. Myös

tarpeellisen liittymätyön lainsuoma teettämisoikeus tiekunnalle on tarpeen, mikäli liittymän haltija kieltäytyy sitä tekemästä.

53§ Yksityistierekisterin ylläpito ja ajantasaisuus

Yksityistierekisteri hyödyntää etenkin maa- ja metsätaloutta, mutta myös muita tien käyttäjiä. Tiekunnan yhteystietoja tarvitaan esimerkiksi silloin, kun tarvitaan tien käyttölupa tiekunnalta. Luvallinen tienkäyttö myös vähentää erimielisyyksiä käyttökorvauksista. Rekisterin käyttökelpoisuus on sidoksissa sen ajantasaisuuteen, kattavuuteen ja saavutettavuuteen. Luontainen rekisterin ylläpitäjä on Maanmittauslaitos tai kunta. Tiekunnilla on oltava velvoite ilmoittaa tiedot rekisteriin ja velvoitteen laiminlyönnistä pitäisi seurata sanktio esimerkiksi tieavustuksen vähentäminen. Rekisterin käytön on oltava myös käyttäjäystävällisempää kuin alla oleva Maanmittauslaitoksen 15.3.2017 ohje osoittaa:

**Näin saat tiedot käyttöösi**

Saat yksityistierekisterin tietoja ammattikäyttöön erilaisten palvelujen kautta. Palvelujen käyttöön tarvitaan lupa. Tiedot ovat maksullisia.

LAUSUNTO 3/3

21.3.2017

61 § Hoitokunnan jäsenen tai toimitsijamiehen esteellisyys

Esteellisyysperiaatteet on rajattava koskemaan selkeästi myös tilanteita, joissa osakas tarjoaa palvelua tiekunnalle.

64§ Tiekunnan säännöt: paikallinen sääntely mahdollistaa jopa lain ohittamisen

Tiekunnan säännöt voivat ohjata erityisesti tiekuntakohtaisia paikallisia tarpeita. Tämä on tarpeen, koska toimintaympäristö vaihtelee tiekunnittain.

72§ Tielautakunnat lakkautetaan: asiantuntijuus lisääntyy valitusprosesseissa: maaoikeus, käräjäoikeus, maanmittauslaitos, hallinto-oikeus, valtion lupa-ja valvontavirasto. Muutos nostaa myös valittamisen kynnystä, koska eri oikeusasteet ovat kalliimpia kuin esimerkiksi tielautakunnan riitakäsittely.

Laki on näiltä osin syytä kirjoittaa erityisen selkeästi siten, että organisaatiot, joihin valitus osoitetaan sekä valitusjärjestys tulevat myös maallikolle selväksi.

Lakiesitysluonnos on kokonaisuudessaan onnistunut. Toteutuessaan se lisää tiekuntien toiminnan joustavuutta ja omatoimisuutta, vähentää sääntelyä ja selventää hyötyjä maksaa -periaatetta.

Kunnioittavasti

Erkki Eteläaho Harri Tuominen

Mettisen tiekunnan puheenjohtaja Mettisen tiekunnan varapuheenjohtaja

Mettisentie 514

37200 SIURO

*Mettisen yksityistie on 5,9 kilometrin pituinen yksityistie Pirkanmaalla Nokian ja Hämeenkyrön*

*rajalla. Tie on läpiajotie, osakkaita on 40 ja tiekunta on perustettu vuonna 1960. Tien vaikutusalue on asutukseltaan muuttovoittoista ja tie ylittää Natura 2000-verkostoon kuuluvan jokihelmisimpukkapuron.*